Petr Pavel

Petr Pavel (s. 1. marraskuuta 1961 Planá, Tšekkoslovakia) on tšekkiläinen kenraali, joka valittiin Tšekin neljänneksi presidentiksi vuonna 2023. Hän astui virkaansa 9. maaliskuuta 2023.
Tausta ja yksityiselämä.
Pavelilla on kaksi poikaa ensimmäisestä avioliitostaan Hana Pavlován kanssa, jonka kanssa hän avioitui elokuussa 1986. Avioeron jälkeen vuonna 2001 Pavel avioitui reservin everstiluutnantti Eva Pavlován kanssa. Yhdessä hänen kanssaan Pavel kasvatti sekä poikansa että tyttärensä Evan. Presidenttiehdokkuutensa aikaan vuonna 2023 hänellä oli asuinpaikka Litoměřicen piirin Černoučekin kylässä, jossa hänen vaimonsa työskentelee kaupunginvaltuuston jäsenenä. Hän voitti kotikaupungissaan presidentinvaalin ensimmäisen kierroksen 81,61 prosentin ääniosuudella.
Pavel ei harjoita mitään uskontoa. Äidinkielensä lisäksi Pavel osaa englantia, ranskaa ja venäjää.
Pavel on aktiivinen moottoripyöräilijä. Toukokuussa 2024 hän sai vähäisiä vammoja jouduttuaan moottoripyöräonnettomuuteen.
Armeijaura.
Pavel valmistui Tšekkoslovakian sotilasopistosta vuonna 1983. Uransa aikana hän toimi monessa kansainvälisessä tehtävässä muun muassa Belgiassa ja Yhdysvalloissa. Hänet ylennettiin kenraaliksi vuonna 2014. Myöhemmin hän toimi Naton sotilaskomitean puheenjohtajana vuosina 2015–2018. Pavel oli ensimmäinen entisen Varsovan liiton maan edustaja tehtävässä.
Sotilasuransa aikana Pavel toimi Tšekin armeijan esikuntapäällikkönä 2012–2015 ja Naton sotilaskomitean puheenjohtajana vuosina 2015–2018.
Poliittinen ura.
Edetäkseen sotilasurallaan Pavel haki valtaapitäneen Tšekkoslovakian kommunistisen puolueen jäsenyyttä vuonna 1983, mikä myönnettiin hänelle 1985. Pavel kirjoitti lyhyen elämäkertansa vuonna 1987, jossa hän muun muassa kertoi sympatiastaan Neuvostoliittoa kohtaan vuoden 1968 Tšekkoslovakian miehityksen aikana. Pavel on myöhemmin kertonut tarvinneensa kirjoitusta edetäkseen sotilasurallansa ja luonnehtinut sitä virheeksi.
Pavel ilmoitti asettuvansa ehdokkaaksi seuraavan vuoden presidentinvaaleihin syyskuussa 2022. Yhdessä-vaaliliitto nimesi Pavelin yhdeksi kolmesta kannattamastaan ehdokkaasta.
Pavel oli ehdolla Tšekin vuoden 2023 presidentinvaalissa ja sai eniten ääniä ensimmäisellä kierroksella. Toisella kierroksella hän kohtasi Andrej Babišin. Pavel voitti presidentinvaalit 28. tammikuuta käydyllä toisella kierroksella noin 57 prosentin ääniosuudella.
Poliittisia kantoja.
Poliittisesti Pavel on luonnehtinut itseään keskustaoikeistolaiseksi, jolla on vahva yhteiskunnallinen korostus. Pavel on antipopulistinen ja vahvan länsimielinen sekä kannattaa Tšekin liittymistä euroalueeseen.
Venäjän hyökättyä Ukrainaan vuonna 2022 Pavel on sanonut, että Ukrainan tukeminen on myös Tšekin kansallisen turvallisuuden etujen mukaista. Hän myös kannattaa Ukrainan Nato-jäsenyyttä. Huhtikuussa 2023 Pavel sanoi, että Kiina ei halua rauhaa Ukrainaan, koska se olisi sen etujen vastaista.
Vuonna 2019 Pavel sanoi, että Tšekin rikkaiden pitäisi maksaa enemmän veroja. Hänen mukaansa Pohjoismaat ovat tässä asiassa hyvä esimerkki.
Pavel kannattaa samaa sukupuolta olevien parien oikeutta avioliittoon ja adoptioon. Hän on kertonut, ettei käyttäisi veto-oikeuttaan, jos parlamentti säätäisi lain samaa sukupuolta olevien avioliitosta.